Všeobecná informácia o sociálnych fondoch

	Úvod

Sociálne fondy predstavujú nástroj na financovanie malých projektov formou grantov. Tieto projekty sa zvyčajne nazývajú mikroprojekty a zameriavajú sa na pomoc sociálne slabším a zraniteľným skupinám v krajine na princípe spoluúčasti, kde potreby určia miestne skupiny a následne sa požiadavka preverí z pohľadu kvalifikačných kritérií. Sociálne fondy umožňujú sociálne slabším osobám a komunitám aktívne sa zúčastniť na vlastnom rozvoji. Mikroprojekty zahŕňajú oblasti od infraštruktúry a sociálnych služieb až po školenia a rozvoj malých podnikov a určujú ich samotné komunity, ktoré ich predkladajú do sociálneho fondu na financovanie. Sociálne fondy hodnotia, financujú a dohliadajú na tieto granty, ktorých správcom môže byť široký okruh aktérov, vrátane miestnej samosprávy, mimovládnych organizácií, rezortných ministerstiev, komunitných skupín a miestnych projektových výborov. 

	Sociálne fondy (ďalej len SF) sú vysoko flexibilné. Po prvé, slúžia ako prostriedok na financovanie projektov, ktoré sa týkajú viacerých rezortov a alokáciu potrebných finančnách zdrojov pre širokú škálu vhodných ekonomických a sociálnych aktivít, ako napríklad na dodávku vody, hygienické zariadenia, primárnu zdravotnú starostlivosť, školy, zlepšenie životného prostredia alebo na iné určené aktivity malého a stredného rozsahu, a tým pomôcť riešiť problémy chudoby a zraniteľnosti, ktoré zvyčajne prekračujú jeden rezort. Po druhé, môžu podporovať spoločenské organizácie, mimovládne organizácie a orgány miestnej samosprávy, ako aj prostredníctvom nich iné organizácie. Najdôležitejšie je, že pri SF rozvoj určujú jednotlivé miestne komunity, ktoré sa zúčastňujú na stanovení, príprave, realizovaní a udržiavaní mikroprojektu. Takýto prístup sa bežne nazýva rozvoj „zdola nahor“ a podstatne sa líši od tradičnejšej stratégie podpory hospodárskeho a sociálneho rozvoja „zhora nadol“. Z tohto dôvodu SF z hľadiska svojho prístupu predstavuje ohromný potenciál na využitie energie, tvorivosti a podpory primárnych príjemcov – miestnej komunity. Takáto angažovanosť a podpora komunity je rozhodujúca pre dlhodobú udržateľnosť spomenutých aktivít. 

	Prvým významným SF, ktorý odsúhlasila a financovala Svetová banka bol Bolívijský krízový sociálny fond, ktorý vznikol v roku 1986 s cieľom asistovanej podpory sociálnej siete a nových pracovných príležitostí v malej krajine Latinskej Ameriky, ktorá prekonávala vážnu hospodársku krízu. Odvtedy už Svetová banka odsúhlasila a financovala veľa SF v Latinskej Amerike, Afrike, Ázii, Karibskej oblasti a nedávno v Európe a Strednej Ázii. V niektorých prípadoch, ako napríklad v Čile, Svetová banka poskytuje len pomoc vo forme prípravy SF, monitorovania a vyhodnocovania jeho dosahu na chudobu a národné stratégie znižovania chudoby, zatiaľ čo je SF plne financovaný zo štátneho rozpočtu. V 14 krajinách Európy a Strednej Ázie je spolu 29 SF (z nich 7 ukončených, 18 aktívnych a 4 sú v štádiu prípravy) v celkovej výške 714 miliónov USD, z čoho 503 miliónov USD je financovaných formou úveru z Medzinárodného združenia pre rozvoj (IDA) alebo pôžičky zo Svetovej banky (IBRD). Ďalší donori EÚ (Európska únia), DFID (UK Government Department for International Development) a Sida (Swedish International Development Co-operation Agency) sú dôležitými partnermi pri spolufinancovaní SF v Európe a Strednej Ázii.

Charakteristika

	Existuje veľa modelov SF; z ktorých každý je prispôsobený na špecifické podmienky danej krajiny a môže sa osobitne zamerať na určité ciele. Nasledujúce charakteristiky sú však základnými atribútmi SF:

•	Z pohľadu príjemcu SF poskytujú finančnú pomoc miestnym organizáciám, ako súkromným, tak verejným, a to spôsobom, ktorý je efektívnejší a transparentnejší ako v prípade rezortných ministerstiev. SF reagujú na požiadavky na financovanie zo strany komunít, miestnych občianskych skupín a miestnych agentúr formou grantov alebo „združených fondov“ na financovanie mikroprojektu. 

•	Z pohľadu vlády sa SF zvyčajne vytvárajú ako autonómne vládne agentúry a sú spravované ako súkromná organizácia. SF sú malé organizácie s limitovaným počtom ľudských i finančných zdrojov.  

•	Z pohľadu poskytovateľa služieb vystupujú SF ako finanční sprostredkovatelia, ktorí nepriamo poskytujú financovanie komunitám prostredníctvom implementačných organizácií, ako sú mimovládne organizácie, komunitné skupiny alebo výbory, miestne remeselné združenia a iné.    

	Zatiaľ čo je ťažko vytvoriť štandardnú typológiu SF kvôli ich heterogénnosti, SF zdieľajú určité spoločné vlastnosti ako: 

•	Adresnosť: SF používajú rôzne metódy a techniky adresného cielenia, aby maximalizovali pozitívny dosah pri obmedzených zdrojoch.

•	Časový horizont: SF pôsobia v krátkodobom a strednodobom horizonte.

•	Vzťah k hospodárskej reforme: SF sa realizujú paralelne s hospodárskymi reformami.

•	Pôsobnosť: regionálna a/alebo celoštátna.

•	Zdroje financovania: úvery od IDA a pôžičky z IBRD, granty od donorov; bilaterálne a multilaterálne agentúry a tiež ústredná vláda a miestne samosprávy.

	Tabuľka č. 1 sumarizuje kľúčové atribúty SF: 

Tabuľka č. 1: Atribúty sociálnych fondov 

Atribút	Sociálny fond 	
Dĺžka trvania	Krátko-, stredno- a dlhodobé.	
Cieľová populácia	- Sociálne slabší ľudia a ľudia v núdzi, často vidiecke obyvateľstvo;
- Dôraz na adresnosť pred rýchlosťou.	
Ciele	- Znížiť chudobu a integrovať sociálne slabších do spoločnosti; 
-Vybudovať kapacitu na miestnej úrovni a účasť komunity;
- Generovať miestnu zamestnanosť;
- Zlepšiť kvalitu služieb.	
Stanovenie projektov 	Príjemcovia: 
Komunity, občianske skupiny a NGO, miestna samospráva, malí súkromní dodávatelia	
Vzťah k hospodárskym reformám	Vytvorenie SF prebieha súbežne s hospodárskymi reformami, predchádza reformám, alebo sa vytvorí až po zavedení hospodárskych reforiem.	
Riadenie	Zvyčajne autonómna agentúra/jednotka.	
Integrovanosť s vládnymi agentúrami	Zvyčajne nízka, ale partnerstvo miestnej samosprávy je potrebné.	
Udržateľnosť a prenos poznatkov na vládne agentúry	Dôraz na dlhodobý dopad projektov a lepšiu koordináciu s vládnymi agentúrami.	
Účasť miestnych komunít, národného úradu práce, súkromných podnikov	Vysoká, ale aj účasť vládnych agentúr, vrátane prevádzky a údržby zariadení.	
Výber a hodnotenie podprojektov	Počas realizácie, podľa vopred určených kritérií.	
Postupy hodnotenia, obstarávania a vyplácania	Vypracovať štandardizované a transparentné postupy pre hodnotenie podprojektov, uzatváranie zmlúv, dohľad nad implementáciou, obstarávanie a vyplácanie.	
Podprojekty/Sektory	Viac sektorové alebo jedno sektorové.	
		Zdroj: World Bank 1990, UNICEF 1990, UNCTAD 1993, Marc et al 1993, 1995, 
		a analýza prípadových štúdií.

Implementácia

	Mikroprojekty navrhujú miestne organizácie, mimovládne organizácie, miestna samospráva alebo skupiny príjemcov. V prvotnej fáze poskytovania informácií a propagácie sa miestne spoločenské organizácie oboznámia s požiadavkou účasti danej komunity a s postupmi predkladania prihlášky a realizácie mikroprojektov. Mikroprojekty vyberá agentúra SF na základe štandardných výberových a hodnotiacich kritérií. Miestna organizácia, ktorá predkladá mikroprojekt, sa stáva implementačnou agentúrou a uzatvára rámcovú dohodu so SF a zmluvu s miestnymi dodávateľmi/poskytovateľmi služieb o vykonaní prác/poskytnutí služieb. Agentúra SF a implementačná agentúra danej komunity vykonávajú pravidelný dozor nad implementáciou. Agentúra SF monitoruje a vyhodnocuje dosah mikroprojektu na komunitu. Počas projektu SF (priemerne 3 roky) sa môže realizovať asi 300-500 mikroprojektov pri priemerných nákladoch 30.000-50.000 USD. 

Spoločné ciele SF (v závislosti od zamerania krajiny) možno zhrnúť ako: i) zlepšenie životných podmienok sociálne slabších a zraniteľných skupín; ii) budovanie sociálneho kapitálu a schopností miestnej komunity; iii) zvyšovanie schopností miestnej samosprávy a miestnych súkromných dodávateľov; a iv) tvorba pracovných príležitostí na určitý čas. 

Celkové zhodnotenie:  Prečo sú SF prospešné?

•	Účinná, rýchla reakcia. Tým, že SF môžu riešiť medzirezortné problémy, ich účinok na úrovni komunity je rýchly a významný, hoci je ich dosah obmedzený z pohľadu celej krajiny, môže mať významný ukážkový efekt. Silnou stránkou SF je schopnosť reagovať na požiadavky, vyššia efektívnosť a kvalitný dosah na cieľové skupiny, mobilizovaní sociálnych kapacít, budovaní schopností komunity a väčší vplyv na zníženie chudoby, čo sa ťažšie dosahuje cez aktivity v rámci jedného sektora.
•	Zapojenie chudobných oblastí, chudobných  komunít  a sociálne slabších domácností, vysoká účinnosť pri zapojení zraniteľných a ignorovaných skupín.
•	Lepší prístup k základným službám a vyššia kvalita základných služieb, v súlade s prioritami komunity, zlepšenie ukazovateľov sociálnej úrovne domácností, vysoká úroveň spokojnosti príjemcov.
•	Vysoká výkonnosť a zodpovednosť, vo vzťahu k financiám a verejnosti.
•	Efektívne získavanie a sprostredkovanie zdrojov od donorov.

Podmienky úspešnosti SF.

Skúsenosť ukazuje na nasledovné podmienky úspešnosti SF:

•	Vysoký stupeň politickej podpory;
•	Transparentnosť prostredníctvom zvýšenej účasti komunity, médií, auditu, atď.;
•	Prevádzková autonómnosť;
•	Prvotriedni odborníci s primeranými platmi;
•	Konzistentnosť s makropolitickou a odvetvovou politikou;
•	Jasné ciele.